পাকিস্তান ক্রিকেট বোর্ডের সঙ্গে ফের সংঘাতের আবহ তৈরি হচ্ছে বাংলাদেশে। ঘটনাপ্রবাহ সেদিকেই ইঙ্গিত দিচ্ছে। ঘটনা কী? সূচি অনুযায়ী, নভেম্বরে পাকিস্তানের জাতীয় টি-টোয়েন্টি টুর্নামেন্ট ও বাংলাদেশ প্রিমিয়ার লিগ একই সঙ্গে হবে। তাই খুব সম্ভবত বাংলাদেশের প্রিমিয়ার লিগে পাকিস্তানের তারকা ক্রিকেটাররা খেলতে পারবেন না, জাতীয় টি-টোয়েন্টি টুর্নামেন্ট খেলতে ব্যস্ত থাকার কারণে।
কোন পাকিস্তানি ক্রিকেটার খেলবেন বিপিএল-এ তা এখনও পরিষ্কার নয়। তবে জানা গিয়েছে, জুনেইদ খান ও শাহিদ আফ্রিদি ইতিমধ্যেই বিপিএল-এ অংশ নেওয়ার কথা জানিয়েছেন। প্রত্যেক বছরই বিপিএল মাতিয়ে রাখেন পাক ক্রিকেটাররা— শোয়েব মালিক, শাহিদ আফ্রিদি, ইয়াসির আরাফত, সঈদ আজমল, উমর আকমল, সরফরাজ আহমেদরা বাংলাদেশে যথেষ্ট জনপ্রিয়। পাক ক্রিকেটারদের কারণেই বাংলাদেশের লিগ জনপ্রিয়তায় পাল্লা দিচ্ছে বিশ্বের বাকি দেশের লিগকে।
বিপিএল-এ অংশ নেওয়া সাত ফ্র্যাঞ্চাইজি যদিও জানিয়েছে, এখনও পাকিস্তানি ক্রিকেটারদের কাছ থেকে নেতিবাচক বার্তা পাননি। বাংলাদেশ ক্রিকেট বোর্ডের তরফে জানানো হয়েছে, পাকিস্তানি বোর্ডের তরফেও কোনও সদর্থক বার্তা মেলেনি এখনও পর্যন্ত।
এক বাংলাদেশি ক্রিকেট কর্তা স্থানীয় সংবাদমাধ্যমকে জানিয়েছেন, ‘‘বিপিএল বিশ্বের অন্যতম সেরা প্রতিদ্বন্দ্বিতাপূর্ণ লিগ। পাক ক্রিকেটারদের জনপ্রিয়তাও এর অন্যতম কারণ। যদি কোনও কারণে ওরা আসতে না পারে, তাহলে সেটা লিগের পক্ষে বড় ধাক্কা। যদিও আশা করছি, বাকি বিদেশি ক্রিকেটাররা পাক ক্রিকেটারদের অভাব ঢেকে দিতে সক্ষম হবে। 
কোনও সন্দেহ নেই, ঘরোয়া ক্রিকেট খেলার কারণে যদি পাক ক্রিকেটাররা বাংলাদেশে না আসেন, সেটা বাংলাদেশের ক্রিকেটেরই বড় ক্ষতি, এমনটাই মনে করছেন ক্রিকেট বিশেষজ্ঞরা।